Na nemeckom území neexistuje pre príslušnú skupinu verejnosti, ktorá sa skladá z odborníkov z odvetvia stavebníctva a príležitostne z priemerných spotrebiteľov, ktorí sú dobre informovaní v oblasti stavebníctva a ktorí nakupujú tovary predávané v obchodoch so stavebninami, pravdepodobnosť zámeny v zmysle článku 8 ods. 1 písm. b) nariadenia č. 207/2009 o ochrannej známke Spoločenstva na jednej strane medzi obrazovým označením REDROCK, pre ktoré bola podaná prihláška ochrannej známky Spoločenstva pre tovary patriace do tried 1, 2, 17, 19 a 37 v zmysle Niceskej dohody, a na druhej strane slovnou ochrannou známkou KEPROCK, ktorá bola skôr zapísaná v Nemecku pre tovary alebo služby patriace do tried 17, 19 a 37, a slovnými ochrannými známkami REDROCK, FLEXIROCK, FORMROCK, FLOOR‑ROCK, TERMAROCK, KLIMAROCK, SPEEDROCK, DUROCK, SPLITROCK, PLANAROCK, TOPROCK, KLEMMROCK, FIXROCK, SONOROCK PLUS, VARIROCK, SONOROCK a MASTERROCK, ktoré boli skôr zapísané v Nemecku pre tovary alebo služby patriace do tried 17, 19 alebo 37.

Stupeň fonetickej podobnosti dvoch ochranných známok má obmedzený význam v prípade tovarov, ktoré sa predávajú takým spôsobom, že príslušná skupina verejnosti obvykle pri nákupe vníma ochrannú známku, ktorá ich označuje, aj vizuálne. To platí aj v prípade stavebných materiálov, na ktoré sa vzťahujú kolidujúce označenia, ktoré sa predávajú spôsobom, ktorý umožňuje priemernému spotrebiteľovi vizuálne vnímať priložené ochranné známky. Rovnako tak je potrebné zdôrazniť, že výberu predmetných tovarov príslušnou skupinou verejnosti nevyhnutne predchádza skúmanie vlastností týchto tovarov v obchodoch alebo na internete, keďže uvedená verejnosť sa chce uistiť o tom, že použité materiály budú dlhodobo plniť svoju funkciu v budove, do ktorej sú zapracované. Tieto okolnosti taktiež implikujú, že príslušná skupina verejnosti je pred vykonaním voľby vizuálne konfrontovaná s obrazom ochrannej známky.

Za týchto podmienok neexistuje pravdepodobnosť zámeny ochranných známok REDROCK a KEPROCK posudzovaných oddelene, a to ani pokiaľ ide o zhodné tovary, na ktoré sa vzťahujú tieto dve ochranné známky. Priemerný spotrebiteľ, ktorý pri nákupe vykazuje osobitne vysoký stupeň pozornosti, si totiž všimne odlišnosti medzi ochrannými známkami a nebude sa domnievať, že tovary označené kolidujúcimi označeniami pochádzajú z rovnakého obchodného zdroja.

To isté platí, aj pokiaľ ide o služby, na ktoré sa vzťahujú ochranné známky REDROCK a KEPROCK. Príslušná skupina verejnosti si nepomýli kolidujúce označenia z dôvodov spočívajúcich v priemernej rozlišovacej spôsobilosti ochrannej známky KEPROCK, osobitne vysokej úrovni pozornosti príslušnej skupiny verejnosti, v záujme tejto verejnosti poznať identitu obchodného zdroja tovarov a služieb a v skutočnosti, že medzi kolidujúcimi označeniami existuje z vizuálneho hľadiska nepatrná podobnosť a z fonetického hľadiska priemerná podobnosť, zatiaľ čo porovnanie označení z koncepčného hľadiska je neutrálne.

Vzhľadom na osobitne vysokú úroveň pozornosti príslušnej skupiny verejnosti rozdiely medzi napadnutou ochrannou známkou a skoršími ochrannými známkami FLEXIROCK, FORMROCK, FLOOR‑ROCK, TERMAROCK, KLIMAROCK, SPEEDROCK, DUROCK, SPLITROCK, PLANAROCK, TOPROCK, KLEMMROCK, FIXROCK, SONOROCK PLUS, VARIROCK, SONOROCK a MASTERROCK postačujú na vylúčenie akejkoľvek pravdepodobnosti zámeny.

Prvok „rock“ je vo vzťahu k tovarom a službám, na ktoré sa vzťahujú skoršie ochranné známky, vo veľkej miere opisný a chváliaci. Preto nie je spôsobilý na to, aby predstavoval spoločný prvok skupiny ochranných známok. Uznanie skupiny ochranných známok so sériovým prvkom „rock“ by pritom viedlo práve k monopolizácii prvku „rock“, ktorý je vo vzťahu k tovarom a službám, na ktoré sa vzťahujú skoršie ochranné známky, vo veľkej miere opisný a chváliaci. Ochrana zosilnená v dôsledku uznania existencie skupiny ochranných známok by v praxi znamenala, že by si žiadny iný subjekt nemohol nechať zapísať ochrannú známku obsahujúcu prvok „rock“ a mohlo by mu byť prípadne aj zakázané, aby tento prvok používal v reklamných sloganoch a materiáloch. Takéto obmedzenie voľnej súťaže vyplývajúce z vyhradenia základného výrazu anglického jazyka jedinému hospodárskemu subjektu nemožno odôvodniť snahou odmeniť tvorivé alebo reklamné úsilie majiteľa skorších ochranných známok. Ak totiž nejde o rozlišovaciu spôsobilosť zvýšenú v dôsledku používania, obchodná hodnota, ktorú predstavuje uvedené vyhradenie, nie je výsledkom takéhoto úsilia majiteľa, ale len výsledkom zmyslu daného slova, ktorý je predurčený predmetným jazykom a ktorý odkazuje na vlastnosti predmetných tovarov a služieb.

(pozri body 19, 24, 74 – 76, 78 – 81, 88, 93, 95)